Az egyes igazságügyi és magánjogi tárgyú törvények módosításáról szóló előterjesztés az úgynevezett új Brüsszel I. rendelet, valamint a 606/2013/EU rendelet alkalmazásának biztosításához szükséges törvénymódosításokat tartalmazza.

Az új Brüsszel I. rendelet célja a határon átnyúló polgári, kereskedelmi igények érvényesítésének könnyítése, egyszerűsítése a korábbi szabályozáshoz képest, ennek érdekében pedig legfontosabb vívmányaként megszünteti a végrehajthatóvá nyilvánítási (ún. exequatur) eljárást. Az új Brüsszel I. rendelet módosítása következtében a jövőben a polgári és kereskedelmi ügyek többségében hozott olyan határozatok, amelyek a meghozataluk helye szerinti EU-tagállamban végrehajthatók, a többi tagállamban is gyakorlatilag automatikusan, a korábbi közbenső eljárás szükségessége nélkül végrehajthatók lesznek.

A 606/2013/EU rendelet az uniós polgári és igazságügyi együttműködés területén egy új jogforrás, amely a Stockholmi Program keretében fogant abból a felismerésből, hogy többet kell tenni az erőszak áldozatainak védelme érdekében. A rendelet célja az erőszak áldozatainak védelme, akiknek – amennyiben az Európai Unió más tagállamába utaznak vagy költöznek –, továbbra is azoknak a védelmi intézkedéseknek a védelme alatt álljanak, mint amelyeket az elkövetővel szemben az eredeti tagállamban hoztak. A 606/2013/EU rendelet a polgári ügyekben hozott védelmi intézkedések kölcsönös elismerését teszi lehetővé, azaz, az eredeti eljárás szerinti tagállam kiállító hatósága által elrendelt védelmi intézkedés azonos elismerést nyer a megkeresett másik tagállamban is.

A fenti két európai uniós rendelet hazai alkalmazásához a bírósági végrehajtásról szóló 1994. évi LIII. törvény, és a hozzátartozók közötti erőszak miatt alkalmazható távoltartásról szóló 2009. évi LXXII. törvény módosítása szükséges. A tervezet a fentieken túl egyéb szükséges módosításokat is végrehajt az államháztartásról szóló 1992. évi XXXVIII. törvény és egyes kapcsolódó törvények módosításáról rendelkező 2006. évi LXV. törvény, és a hagyatéki eljárásról szóló 2010. évi XXXVIII. törvény tekintetében.